open-index/open-wikipedia-markdown huggingface dataset:
צבי שרייבר

**צבי שרייבר** (נולד ב-9 ביוני 1969) הוא יזם היי-טק ישראלי־בריטי, מנכ"ל חברת התוכנה הירושלמית FreightOS.

## ביוגרפיה

שרייבר נולד בלונדון. בהיותו בן שמונה עלתה משפחתו לישראל, במהלך תקופה זו למד בתיכון הימלפרב בירושלים ולאחר שבע שנים שבה המשפחה לבריטניה. לשרייבר תואר ראשון במתמטיקה מאוניברסיטת קיימברידג'. הוא המשיך לתואר שני בפיזיקה באימפריאל קולג', שם גם קיבל תואר דוקטור במדעי המחשב. לאחר לימודיו החל לעבוד כמהנדס תוכנה.

מאז שנת 1994 מתגורר שרייבר בישראל.

### פעילות עסקית

בשנת 1994, בעת שעבר לישראל, הקים שרייבר חברת ייעוץ לתוכנה בשם "ישראטק" הפעילה עד היום.

בשנת 1999 הקים בירושלים את חברת "טריידיום" (Tradeum) וגייס 3 מיליון דולר למימון החברה מקרנות הון סיכון. "טריידיום" עסקה בפיתוח תוכנה לזירות מסחר בין עסקים (B2B). בהמשך צורף לחברה זאב לדרמן כמנכ"ל. בתחילת מרץ 2000 נמכרה טריידיום לחברת ורטיקל-נט לפי שווי של 474 מיליון דולר במניות. באמצע 2001 סגרה ורטיקל-נט את שלוחת טריידיום בירושלים ופיטרה את עובדיה.

בינואר 2001 ייסד שרייבר את חברת יוניקורן (Unicorn) שעסקה בפיתוח תוכנה לניהול מידע ארגוני. בשנת 2006 נרכשה החברה על ידי IBM.

בשנת 2006 ייסד את חברת G.ho.st – הסטרט-אפ הישראלי-פלסטיני הראשון – לפיתוח תחליף מבוסס אינטרנט לשולחן העבודה של מערכת ההפעלה "חלונות". בשנת 2010 הפסיקה החברה את פעילותה והטכנולוגיה נמכרה לקרן Infinity. בעקבות התקדים של G.ho.st החלו חברות ישראליות נוספות לעסוק במחקר ופיתוח ברמאללה.

בשנים 2010–2011 ניהל שרייבר את חברת לייטק (Lightech) המייצרת שנאים לנורות LED והלוגן, ומכר אותה לחברת ג'נרל אלקטריק.

בתחילת 2012 ייסד את חברת Tradeos, ומאז הוא מנהל אותה. החברה נקראת כיום Freightos, ומפתחת פלטפורמה מקוונת לניהול מסחר בתעשיית הלוגיסטיקה.

### ספרים

שרייבר חיבר רומן מדע פופולרי בשם "Fizz: Nothing is as it seems". הספר יצא לאור בשנת 2011, ומתאר את ההיסטוריה של הפיזיקה מנקודת מבטה של נערה הנוסעת במכונת זמן ונפגשת עם אנשי מפתח בתולדות הפיזיקה. ספר צילומים שלו יצא לאור בשנת 2007.

## קישורים חיצוניים

* 
* אתר הספר Fizz
* חברת לייטק

## הערות שוליים

קטגוריה:אנשי עסקים בריטים
קטגוריה:אנשי עסקים ישראלים
קטגוריה:יזמי היי-טק ישראלים
קטגוריה:בוגרי ישיבת הר עציון
קטגוריה:בוגרי אוניברסיטת קיימברידג'
קטגוריה:בעלי תואר דוקטור מאימפריאל קולג'
קטגוריה:מייסדי חברות תוכנה ישראלים
קטגוריה:עולים בשנות ה-1970
קטגוריה:ישראלים ילידי אנגליה
קטגוריה:סופרים ישראלים
קטגוריה:ישראלים שנולדו ב-1969
ג'ונו טמפל

**ג'וּנוֹ ויולט טֶמְפֶּל** (באנגלית: **Juno Violet Temple**; נולדה ב-21 ביולי 1989) היא שחקנית אנגלייה, זוכת פרס באפט"א לכוכב העולה לשנת 2013. היא ידועה בזכות תפקידיה בסדרת הקומדיה "טד לאסו" (2020-2023) בתור קילי, ובעונה החמישית של סדרת דרמת הפשע "פארגו" (2023-2024). 

## ביוגרפיה
ג'ונו טמפל נולדה בלונדון ובתם של הבמאי ג'וליאן טמפל והמפיקה אמנדה טמפל. גדלה בסאמרסט ולה שני אחים צעירים, ליאו ופליקס. דודתה היא הפוליטיקאית נינה טמפל שהייתה המזכירה הכללית האחרונה של המפלגה הקומוניסטית של בריטניה. טמפל למדה ב"קינגס קולג'" שבעיירה טונטון, דרום מערב אנגליה.

## קריירה
בשנת 2000 טמפל החלה את דרכה בקולנוע הבריטי בגיל צעיר בסרטו של אביה "מהומה". בשנת 2006, פרצה לראשונה בשני תפקידי נערות קטנים שעשתה בדרמות "רמז לסקנדל" בתור פולי בתה של המורה בת שבע ארט (קייט בלאנשט) ו"כפרה" בתור לולה קווינסי בת דודתם של האחיות טאליס. בשנת 2008, שיחקה בהפקה ההוליוודית הראשונה שלה "בת בולין האחרת" את ג'יין בוליין (פארקר) גיסתן הבוגדנית והתככנית של אן בולין (נטלי פורטמן) ומרי בוליין (סקרלט ג'והנסון).

בשנת 2008 שיחקה בתפקיד ראשי בדרמת הנעורים "ילדת פרא" בכיכובה של אמה רוברטס.

ב-2009 הופיעה טמפל בסרטים: "39 המהוללת", "סדקים", בקומדיה "פרה היסטרי" בתפקיד אמה משבטם של או (מייקל סרה) וזד (ג'ק בלאק) ובדרמה "מר אף אחד" בתור דמותה הצעירה של אנה (דיאן קרוגר).

בשנת 2010, כיכבה בסרטים "נערה מלוכלכת" ו"קאבום" ובדרמה הקומית "גרינברג" לצד בן סטילר וגרטה גרוויג. בשנת 2011 השתתפה בסרט ההרפתקאות התלת־ממדי "שלושת המוסקטרים" בתפקיד המלכה אן מאוסטריה.

בשנת 2012 שיחקה ב"עלייתו של האביר האפל", "קומקום הנחושת", "קילר ג'ו". בשנת 2013 שיחקה בסרט "קרניים" ו"לאבלייס". באותה שנה זכתה בפרס באפט"א לכוכב העולה. 

בשנת 2014 הופיעה בסרטים "מליפיסנט" וב"עיר החטאים: עלמה להרוג". בשנת 2016 שיחקה בתפקיד הראשי בסדרת הטלוויזיה "ויניל". בשנת 2018 שיחקה בתפקיד ורוניקה בסדרת הטלוויזיה "ג'ון הנבל".

החל משנת 2020, משחקת את קילי ג'ונס בסדרה "טד לאסו", עליו הייתה מועמדת 3 פעמים לפרס אמי לשחקנית משנה. 

בשנת 2024 הופיעה בעונה החמישית של הסדרה "פארגו" כשחקנית ראשית, בתפקיד "דורותי" (דוט), עליו הייתה מועמדת לפרס גלובוס הזהב לשחקנית הטובה ביותר במיני-סדרה או בסרט טלוויזיה. 

## חיים אישיים
בשנת 2014 התגוררה בשכונת לוס פליז בלוס אנג'לס עם בן זוגה דאז השחקן מייקל אנגרנו, אותו הכירה ב-2012 על סט הסרט "קומקום הנחושת". בשנת 2016 השניים נפרדו. 

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות ילדות אנגליות
קטגוריה:זוכי פרס באפט"א לשחקן המבטיח ביותר
קטגוריה:אנגליות שנולדו ב-1989
קטגוריה:אנגלים שנולדו ב-1989
אלי מאור

**אלי מאור** (נולד ב-4 באוקטובר 1937) הוא היסטוריון של המתמטיקה ישראלי, מלמד באוניברסיטת לויולה בשיקגו.

הוא סיים את הדוקטורט שלו בטכניון בנושא "שימוש בשיטות מתמטיות לפתרון בעיות באקוסטיקה" (1969). שימש כעורך לנושאי הטריגונומטריה באנציקלופדיה בריטניקה. הוא אסטרונום חובב וכתב מאמרים בעבור Sky & Telescope ו-Science. כתב מספר ספרים בנושא ההיסטוריה של המתמטיקה, כולם בהוצאת אוניברסיטת פרינסטון.

## מספריו

* To Infinity and Beyond (1991)
* e: The Story of a Number (1994)
* Trigonometric Delights (1998)
*  Venus in Transit (2000)
* The Facts on File Calculus Handbook (Facts on File, 2003)
* The Pythagorean Theorem: A 4,000-Year History (2007)


## קישורים חיצוניים

* פרטים אישיים  באתר הוצאת פרינסטון

קטגוריה:היסטוריונים ישראלים
קטגוריה:מתמטיקאים ישראלים
קטגוריה:היסטוריונים של המתמטיקה
קטגוריה:בוגרי הטכניון - מכון טכנולוגי לישראל
קטגוריה:ישראלים שנולדו ב-1937
אחיעבר

[ממוזער|[בן-ציון ישראלי|בן ציון ישראלי פוגש את קבוצת אחיעבר בבגדאד, 1934|טקסט=|250x250 פיקסלים]]
**אֲחִיעֶבֶר** הייתה תנועת נוער ציונית וחוג רעיוני ותרבותי שהתקיימו בבגדאד, עיראק בין השנים 1930–1947. מאחר שפעילות ציונית הייתה אסורה אז, פעלה תנועת אחיעבר באופן מחתרתי.

את התנועה הקימו נערים תלמידי תיכון "שָמָש" ותיכון "אליאנס", בהם יעקב לוי, ג'ורג' אליאס, אברהם עזרה, עובדיה סחייק, רחמים גלבוע, אברהם שרוני, עזרא מני ואליהו הלל (אחיו של יו"ר הכנסת לשעבר, שלמה הלל). התנועה קמה בעידודו של שליח הסוכנות, אברהם רוזן שהגיע מא"י ושימש כמורה בבית הספר "שמש". אברהם כמו השליחים האחרים הלהיבו את הצעירים היהודים בסיפורים על ארץ ישראל והציתו את דמיונם. כמו כן נשאו השליחים דרשות בבתי הכנסת הגדולים בבגדאד בהם סיפרו על הארץ והקריאו קטעים מן העיתונים שיצאו בארץ בעברית בעת ההיא. קבוצת הצעירים הזמינה ספרים בעברית מהארץ והקימה ספרייה. בתחילת הדרך שכנה הספרייה בבית משפחת עזרה ואולם בהמשך כשהתרחבה וגדלה עברה לשכון במדרש תלמוד תורה של הקהילה היהודית בבגדאד. התנועה קיימה קשרים עם תנועת החלוץ בארץ ישראל, השיגה חומרי קריאה ציוניים למען הבוגרים והנוער היהודי בקהילה וארגנה פעולות להגברת המודעות הציונית וללימוד עברית לנוער. התנועה דאגה להפצת ספרים ועיתונים עבריים, גיוס תרומות לקק"ל ולקרן היסוד. הקבוצה גבתה דמי הקריאה ששימשו לצורך רכישה של ספרים נוספים. בהמשך, ארגנה קבוצות נוער חלוציות למטרת עלייה ועבודה בחקלאות בארץ ישראל. ראשון העולים ארצה מחברי הקבוצה, היה יעקב לוי שעלה באוגוסט 1932 והוא בן 18. בעקבותיו עלו חבריו. בשנת 1933 ביקר בבגדאד בן ציון ישראלי מקבוצת כנרת והתרשם מהפעילות ומהלהט הציוני של חבריה וחיזק את קשרי המוסדות הלאומיים עמה. כמו כן ביקש להעלותם לארץ ישראל ובשנת 1934 עלתה קבוצת מייסדי התנועה לארץ ישראל. רבים מחברי הגרעין המייסד נקלטו במקווה ישראל. בהמשך עלו גרעינים מבוגרי התנועה באופן לגלי ובלתי לגלי.

עד שנת 1933 פעלה התנועה בגלוי. אולם לאחר שנה זו, עקב עלייתו לשלטון של המלך ראזי, מלך עיראק, התגברות הלאומנות וחדירת סממנים נאציים ואנטישמיים לציבוריות העיראקית, ירדה חלק מפעילות התנועה למחתרת. בשנת 1941 הפכו חברי אחיעבר לזרוע החינוכית של המחתרת הציונית בעיראק. עם עליית חבריה לארץ ישראל במסגרת מבצע מייקלברג ב-1947 התחסלה התנועה למעשה.

## לקריאה נוספת
* תוינה אברהם, **גולים וגאולים, תנועת אחיעבר הציונית בבגדד**, רמלה: תשל"ג.
* יוסי גולדשטיין, **תולדות הציונות בארצות המזרח תיק ג' בבל - עיראק**, ירושלים: תש"מ.
## קישורים חיצוניים
* נחם אילן, תיווך תרבותי: אברהם שרוני מן המודעין הצבאי אל המילון הערבי - עברי, **[[פעמים]]**, 122–123, עמ' 193–211

קטגוריה:עיראק: היסטוריה
קטגוריה:יהדות בבל
קטגוריה:תנועות נוער עבריות
קטגוריה:ארגונים ציוניים
ורנה פלטון

**ורנה פלטון** (באנגלית: **Verna Felton**; 20 ביולי 1890 - 14 בדצמבר 1966) הייתה שחקנית ומדבבת אמריקנית המוכרת בעיקר מדיבוב בסרטי חברת וולט דיסני.

## ביוגרפיה

פלטון נולדה בקליפורניה. עבדה רבות ברדיו והייתה ידועה בזכות השתתפותה בתוכניות הרדיו של רד סקלטון, אבוט וקוסטלו ובתוכנית של ג'ק בני. מאוחר יותר הופיעה בתפקידי אורח חוזרים בתוכנית של ריי בולג'ר ובתוכנית אני אוהב את לוסי. לאחר שגילמה את דמותה של הילה קרוקר בתסכית רדיו, בשנים 1954–1959 המשיכה לגלם תפקיד זה בסדרת הטלוויזיה "כלת דצמבר", עליו הייתה מועמדת פעמיים לפרס אמי, ולאחר מכן בספין אוף לסדרה "פיט וגלדיס". בשנות הארבעים השתתפה במספר סרטי קולנוע.

פלטון דיבבה דמויות רבות עבור חברת וולט דיסני ונתנה את קולה לסרטים "דמבו הפיל המעופף" (בתפקיד הפילה המנהיגה ומרת ג'מבו), "סינדרלה" (בתפקיד הפיה), "עליסה בארץ הפלאות" (בתפקיד מלכת הלבבות), "היפהפייה והיחפן" (בתפקיד דודה שרה), "היפהפייה הנרדמת" (בתפקיד פלורה) ו"ספר הג'ונגל" (בתפקיד הפילה ויניפרד). בין השנים 1960 ו-1964 תרמה את קולה לסדרת הטלוויזיה המצוירת "משפחת קדמוני" בדמות פרל סלאגהופל, אמה של וילמה קדמוני.

ב-1955 שיחקה בסרט "פיקניק" לצד ויליאם הולדן וקים נובאק.

פלטון הייתה נשואה משנת 1923 לשחקן והמדבב לי מילאר עד מותו בשנת 1941, ונולד להם בן אחד. היא נפטרה בשנת 1966 לאחר שבץ והונצחה בשדרת הכוכבים של הוליווד.

## קישורים חיצוניים

* 

קטגוריה:אמריקאים ילידי קליפורניה
קטגוריה:שדרני רדיו וטלוויזיה אמריקאים
קטגוריה:אישים שהונצחו בשדרת הכוכבים של הוליווד: טלוויזיה
קטגוריה:מדבבות אמריקאיות
קטגוריה:שחקניות קולנוע וטלוויזיה אמריקאיות
קטגוריה:אמריקאיות שנולדו ב-1890
קטגוריה:אמריקאים שנולדו ב-1890
קטגוריה:אמריקאיות שנפטרו ב-1966
קטגוריה:אמריקאים שנפטרו ב-1966
בואבום

**בואבום Boabom** היא שיטה של מדיטציה בתנועה, הרפיה פעילה והגנה עצמית. מורי השיטה מדגישים כי למרות שהתנועות הנלמדות באומנות זו
יכולות לשמש ללחימה, המטרה המרכזית של התרגול היא להעיר את המודעות הגופנית ולעזור לתלמיד להגיע לרמה אופטימלית של בריאות, אנרגיה וחיוניות.

שורשי השיטה והמקורות עליה מבוססת אמנות הבואבום מזוהות עם מסורת עתיקה שצמחה בטיבט בתקופה שלפני הבודהיזם.
למרות שטיבט אינה ידועה באמנויות לחימה, אלא יותר משויכת לבודהיזם, לאזור זה יש היסטוריה ארוכה בסוג זה של לימוד, הכולל שיטות ההיאבקות
כגון דוב-דוב (Dob-dob) וקהמבה (Khamba). ישנם כותבים המכירים בהשפעות הטיבטיות על אמנויות הלחימה הסיניות וכמו כן על היוגה.

לימוד זה מתואר גם כמדע של התפתחות פיזית ומנטלית, טכניקה של ריפוי עצמי דרך תנועה, הרפיה, מדיטציה וצורות שונות של הגנה עצמית פיזית ופסיכולוגית.

ישנם מספר היבטים ייחודיים לבואבום המייחדים אותה משיטות אחרות הנהוגות כיום כתרגול פופולרי.
ראשית כל, בואבום היא שיטת לימוד מדורגת, מאופיינת בתבניות של תנועות העולות במורכבותן, בהן התלמיד לומד לשלוט צעד אחד בכל פעם.
כדי שהתלמידים יוכלו להבין ולהטמיע את הנלמד, השיטה נלמדת בהדרגה, לאט ובשיטתיות, ללא התקדמות מהירה ומסובכות מדי וללא חזרה הגורמת לשעמום יתר.
בית הספר לבואבום דוגל בפילוסופיה של הימנעות מגרימת נזק פיסי לגוף, דבר הדורש שלא יהיה כל מגע, לפיכך אין במהלך השיעור כל מגע בין התלמידים.
וכן מגע יוצר פחד, בעוד שהמטרה של התרגול היא לחזק את הביטחון העצמי של כל אחד מהתלמידים.
בסופו של דבר, אין בבואבום כל תחרות או היררכיה, למעשה, השיעור מתוכנן כך שיעודד את ההפך בדיוק: מהנה, נעים ומקום כיפי ללמוד
כיצד להניע את הגוף ולמקד את המחשבה.

## תרגולים
הבואבום כולל שלושה ענפי אמנות נפרדים:
* **בואבום** או אוסאוס בואבום (Osseous Boabom) היא שיטה של תנועות מהירות המתמקדת בקצב, זריזות וקלילות.
היא לעיתים נקראת "אמנות הריפוי העצמי דרך הגנה עצמית".
ענף זה מוקדש ללימוד ותרגול של תנועות המפתחות תגובות מהירות, קלילות, שליטה עצמית, איזון, זריזות, רפלקסים מדויקים, ספונטניות, נשימה, וריכוז. בנוסף, הלימוד שונה משיטות אחרות בכך שהתנועות נלמדות באופן מדורג, המדמים שרשרת בה כל תנועה חדשה הנלמדת מקושרת לתנועה הקודמת.
* **סאאם הסאני** (Seamm-Jasani) או בואבום עדין (Gentle Boabom) היא שיטה איטית ורגועה הכוללת תרגילים איטיים וזורמים המשפרים קואורדינציה, שיווי משקל ויצירת איזון בין גוף ונפש דרך טכניקות שונות של נשימה ותנועה.
* **יאאנבאו** (Yaanbao) היא תרגול בואבום הכולל שימוש באלמנטים שונים כחלק מאומנות זו, לומדים למשול בשלמות התנועה באופן יציב, תוך שימוש במקלות מסוגים שונים (הן באורכם והן בצורתם) כהארכה של הגוף.

## קישורים חיצוניים


* a b c d Asanaro; The Secret Art of Boabom. Penguin/Tarcher (2006)
* Adventures of a Tibetan Fighting Monk by Khedrup, Tashi. Orchid Press הנזיר הלוחם הטיבטי, "[tibetan fighting monk]" ב-2006
* Art of Shaolin Kung Fu, by Wong Kiew Kit Tuttle Publishing (2002) שאולין קונגפו, "[shaolin]" ב-2002
* Asanaro, bamso the art of dreams אומנות החלימה, "[bamso]" ב-2007
* Kundalini Yoga, by Satya Singh. Robin Book קונדליני יוגה, "[kundalini]" ב-1996
* Asanaro, The Secret Art of Seamm-Jasani],. אומנות סאם-הסאני, "[Seamm-jasani]" ב-2003
* Asanaro, The Legend of the Mmulmmat, lulu.com],. האגדה של הממולמת, "[mmulmmat]" ב-2007



קטגוריה:אמנויות לחימה
קטגוריה:טיבט
קטגוריה:מדיטציה
דניאל וקסמן

**דניאל וקסמן** (נולד ב-1946 בשאנגחאי, סין) הוא תסריטאי, שחקן, מפיק ובמאי קולנוע וטלוויזיה ישראלי.

וקסמן נולד בסין בשנת 1946 להורים שנמלטו מאימת הנאצים. בשנת 1948 הגיעה המשפחה לישראל. וקסמן למד תיאטרון ב**בית הספר הגבוה לאמנויות הבמה "**בית צבי" וסיים לימודי קולנוע בלונדון.

סרט הביכורים שלו, "טרנזיט", השתתף בפסטיבל הסרטים הבינלאומי בברלין ה-30. הסרט עוסק בעולה ותיק מגרמניה שלא נקלט בישראל.

וקסמן מתגורר בתל אביב-יפו.

## מסרטיו כבמאי
* 2018: עכו חלומות
* 2004: מכתבים מרישיקש (דרמה ב-HOT)
* 2000: בר מצווה
* 2000: מול היערות
* 1999: מנליק נסיך יהודי שחור
* 1998: תקומה (סדרה תיעודית) - פרק 21
* 1996: שירת הגליל
* 1989: המיועד
* 1986: פרה אדומה (קצר)
* 1982: חמסין
* 1980: טרנזיט
* 1976: אלוירה (קצר)
* 1974: אבי (קצר)

## קישורים חיצוניים

* 
* 
*  

## הערות שוליים

קטגוריה:במאי קולנוע ישראלים
קטגוריה:תסריטאי קולנוע ישראלים
קטגוריה:בוגרי בית צבי
קטגוריה:ישראלים ילידי סין
קטגוריה:עולים לאחר קום המדינה: 1948–1950
קטגוריה:שחקני קולנוע וטלוויזיה ישראלים
קטגוריה:ישראלים שנולדו ב-1946
ספקא דרבנן לקולא

**ספקא דרבנן לקולא,** הוא מושג הלכתי הדן במצבים בהם יש ספק מציאותי בחיוב הלכתי מדרבנן. הכלל במקרים כאלו הוא לפסוק לקולא. להבדיל מספק דאורייתא, שהכלל בו הוא לפסוק לחומרא. ישנם מצבים הנקראים ספק ספיקא, שבהם אפילו בספק דאורייתא הולכים לקולא.

## מקור הדין וטעמו
בתלמוד בבלי מובא במקרה שאדם שאל שני חכמים שאלה הלכתית, חכם אחד אסר והשני התיר, דעת תנא קמא היא שיש לפסוק הלכה כמו דעת הגדול בחכמה שבין שניהם. אולם דעתו של רבי יהושע בן קרחה שיש להבחין בין איסורי דאורייתא לבין איסורי דרבנן, ובאיסור דרבנן הולכים לקולא - על אף גדלותו של החכם האוסר. דבריו נפסקו להלכה.

הכלל מופיע גם במסכת שבת שם הוא קובע כי שני עירובין, אחד היה קיים רק לפני בין השמשות ואחד היה קיים רק בבין השמשות. ואם בין השמשות נחשב כיום, העירוב הראשון שלא היה קיים לא נחשב עירוב, ואילו אם בין השמשות נחשב לילה, הרי שהעירוב השני לא נחשב עירוב ואף על פי כן שרק אחד יכול להיות עירוב, קובעת הגמרא כי שני העירובים כשרים כי ספקא דרבנן לקולא.

בטעם הדין נחלקו הראשונים. לדעת הרמב"ם חיוב מצוות דרבנן הוא מדאורייתא ונלמד מהפסוק "לא תסור מן הדבר אשר יגידו לך ימין ושמאל" (דברים יז, יא) ואם כך צריך להבין מדוע ספיקו לקולא. הרשב"ץ כתב שחכמים אסרו רק ודאי איסור ולא ספק איסור, כלומר ספק דרבנן הוא לא דין מסופק אלא דין ודאי שכל מקום בו יש ספק לא גזרו חכמים. השב שמעתתא מסביר שכל הדין של ספק דאורייתא לחומרא הוא רק מדרבנן ובאיסורי דרבנן לא גזרו חכמים. השערי יושר מסביר שיש הבדל מהותי בין איסורי תורה לאיסורי דרבנן - באיסורי תורה מה שאסור הוא עצם המעשה, כלומר כאשר התורה אסרה בשר בחלב אז יש בעיה בעצם האכילה של בשר בחלב. באיסור דרבנן לעומת זאת אין בעיה בעצם המעשה וכאשר חז"ל גזרו למשל שלא לאכול עוף בחלב אין בעיה בעצם אכילת עוף בחלב אלא בחוסר הציות לדברי חכמים. במצב של ספק בדין דאורייתא על האדם לפרוש מהספק משום שהוא יכול להגיע לידי איסור אך באיסור דרבנן שכל הבעיה היא אי הציות לדברי חכמים אין חיוב על האדם לפרוש מהאיסור משום שאי ציות במצב של ספק לא נחשב לאי ציות.

הרמב"ן לעומת זאת סובר שתוקף מצוות דרבנן אינו מדאורייתא וממילא לא קשה מדוע ספקם לקולא.

## הגדרת הדין
דנו האחרונים מה יהיה הדין באדם שהסתפק באמצע תפילת שמונה עשרה באיזו ברכה הוא אוחז:

בספר חיי אדם כתב שיש לו לעבור לברכה שיודע שאותה בוודאי לא בירך ומשם ימשיך הלאה, שהרי - תפילה היא מדרבנן וספק דרבנן הוא לקולא.

לעומתו כתב הרב יעקב ישראל קנייבסקי בספרו קהילות יעקב חולק ואומר שכיוון שישנו כלל בתפילת שמונה עשרה שברכות מעכבות זו את זו ממילא אם יסתמך כאן על הכלל שספק דרבנן לקולא, שמא לא אמר כמה ברכות ודילג עליהן וממילא תהא כל תפלתו לבטלה.

הרב אלישיב מסביר את מחלוקתם בצורה זו: אם ספק דרבנן לקולא פירושו שנפסק הדין שאין צורך לקיים את אותו הדין, אמנם יצדק הקהילות יעקב. אך אם פירוש הדין הוא שכיוון שיש ספק זה נחשב כאילו קיים את הדין ואין צורך לקיימו שנית, יצדק החיי אדם.

## ספק ברכות להקל

לדעת המגן אברהם, הכלל האומר כי בספק ברכות יש להקל ולא לברך מספק, מבוסס אף הוא על כלל זה ש"ספק מדרבנן לקולא", אך לדעת אחרים טעם הדבר שיש להקל בספק ברכות הוא מחשש ברכה לבטלה, שאיסורה חמור יותר מאחר שאיסורה הוא מדאורייתא.

## ראו גם
* ספקא דאורייתא לחומרא

## קישורים חיצוניים
* מתוך ספרו של אחיקם קשת קובץ יסודות וחקירות השלם
* אסופת מאמרים בנושא ספקא דרבנן לקולא, באתר ספריית אסיף
* 
* 
* 

## הערות שוליים

קטגוריה:כללים ועקרונות בהלכה
קטגוריה:דיני ספקות
כלל השלושה

שמאל|ממוזער|250px|תרשים מודל כלל השלושה
**כלל השלושה** (באנגלית: **Rule of three**) הוא מודל בעסקים וכלכלה אשר גובש על ידי ג'גדיש שֵת' (Jagdish Sheth) ורג'נדרה סיסודיה (Rajendra Sisodia). כלל השלושה הוא למעשה מודל לתיאור שוק בוגר. המודל טוען כי עם התבגרות השוק והתייצבותו על ידי כוחות השוק הטבעיים – כאשר לא מתרחשים אירועים חריגים – יובילו את השוק למבנה של "איזון כוחות", שבו ישנם שלושה מתחרים מובילים, אשר מחזיקים ביחד ביותר מ-70% נתח שוק, ומציעים מגוון רחב של מוצרים ושירותים לכל פלחי השוק (Full-line Generalists). שלושת המובילים מכונים בסדר יורד: מוביל, עוקב, נגרר.

ליד המובילים יש "שחקני גומחה", שכל אחד מחזיק בנתח שוק של 1% עד 5%, ואשר מתמחים בקבוצת מוצרים מצומצמת או בפלח שוק מוגדר (Specialists niche players). מתחרים, אשר נמצאים בין המובילים לבין שחקני הגומחה, שכל אחד מהם מחזיק בנתח שוק של 5% עד 10%, הם "שחקני ביניים", אשר נמצאים בסכנה של נפילה ל"שלולית" (ditch).
המודל אף מציג את היחס בין נתח השוק של השחקנים לבין התשואה לנכסים (רווחיות לאורך זמן).

## ביקורת
כלל השלושה מהווה כלל אצבע אשר מתאים לשוק במאפיינים אוליגופוליים (תחרות בין מעטים - לדוגמה שוק החלב בישראל), אולם בשווקים קלאסיים של תחרות משוכללת מרובת מתחרים ובעיקר בשוק של עסקים קטנים וזעירים (כגון אינסטלטורים, שיפוצניקים, קוסמטיקאיות, וכדומה) - תחולת יישומו של המודל פחותה.

## כלל השלושה בישראל
בישראל, בשל זערוריותו היחסית של השוק, הנטייה לקיומו של מונופול טבעי או קרטל טבעי במקום כלל השלושה עולה.
 
## קישורים חיצוניים
* מאמר המתאר בהרחבה את כלל השלושה

קטגוריה:אסטרטגיה עסקית
קטגוריה:כלכלה
הטוב, הרע והלא נורא

**הטוב הרע והלא נורא** הוא סרט בבימויו ובכיכובו של אסי דיין שיצא לאקרנים בשנת 1986, סרט זה מסוג ז'אנר סרטי הבורקס.

בוכמן (משה איש כסית) הוא אסיר שנידון לתקופת מאסר ארוכה. הוא יוצא לחופשה קצרה להתייחדות עם אשתו (סיגל כהן). מפקד הכלא (גבי עמרני) מנצל את ההזדמנות ושולח עמו סוהר צמוד בשם חנוכה (יוסף שילוח) על מנת שיתלווה אליו, ויצליח לאתר את שותפו של בוכמן לפשע, עבריין מתוחכם המכונה "צוציק" (אסי דיין) ואת מקום המחבוא של הכסף אותו שדד בוכמן. מה שחנוכה אינו יודע הוא ש"צוציק" מסתובב לידו כל הזמן, מחופש לבחורה שאחריה הוא מחזר כאשר צוציק מבין שבוכמן יצא להתייחדות, והוא הגיע לראותו. מפקד הכלא (גבי עמרני) נשוי עם ילדים, מנהל רומן עם הרופאה בבית הסוהר (שולה רווח), מה שמוסיף לאנדרלמוסיה המאפיינת את הז'אנר של סרטי הבורקס.

סרט זה, הוא סרטו האחרון של משה איש כסית, השחקן הראשי בסרט, שנפטר מדום לב פתאומי מספר חודשים לאחר יציאת הסרט לאקרנים.

את הסרט צילמה איבון מיקלוש שגילמה את תמי בסרט "יוצאים קבוע" מסדרת סרטי אסקימו לימון.   

את שיר הנושא של הסרט, "הטוב הרע והלא נורא" מבצע דורי בן זאב.

## שחקנים

## קישורים חיצוניים

## הערות שוליים

קטגוריה:סרטי 1986
קטגוריה:סרטי אסי דיין
קטגוריה:סרטי קומדיה ישראליים
קטגוריה:סרטי בית סוהר
קטגוריה:סרטים ישראליים משנת 1986
פטיו

[שמאל|ממוזער|250px|חצר איטלקית - "פטיו" ב[ארמון ליבאדיה בחצי האי קרים באוקראינה]]

**פטיו** (מספרדית: **Patio**) הוא חצר פנימית מרוצפת, המהווה חלק מובנה ואינטגרלי מהמבנה המקיף אותה. מקור המושג פטיו ב של ימי הביניים, אך דוגמאות מוקדמות יותר לצורה אדריכלית זו ניתן למצוא בפרס של המאה הראשונה לספירה.

הפטיו הקלאסי צורתו רבועה, כאשר המבנה מקיף אותו מכל ארבעת עבריו, רצפתו מרוצפת והוא פתוח כלפי כיפת השמים. חדרי הבית מקושרים אל הפטיו בדלתות ובחלונות, ובכך מעניק הפטיו חלל מגורים ואירוח נוסף לשימוש בעלי הבית בעת מזג אוויר נאה. לעיתים קרובות כולל הפטיו צמחייה השתולה בערוגות ברצפתו – פרחים, שיחי נוי ואף עצים ענפים, ואלמנטים של מים – באר, מזרקה, תעלת מים או בריכת נוי.

הפטיו נפוץ בבתי מגורים קלאסיים בספרד, במנזרים ובארמונות. במיוחד הוא רווח במחוזות אנדלוסיה שבדרום ספרד, שהיו נתונים תחת הכיבוש המוסלמי. הפטיו האנדלוסי נודע בפארו הרב, בסימטריה מוקפדת ובאלמנטים עיטוריים בהשפעת האדריכלות האסלאמית. הקולוניאליזם הספרדי הביא את מושג הפטיו לקולוניות הספרדיות שמעבר לים, ועל כן הפטיו הוא אלמנט אדריכלי רווח גם ברבות ממדינות אמריקה הלטינית.

באדריכלות בת-זמננו עשוי הפטיו להיות מתוחם במבנה רק משלושה או אף משניים מעבריו, ולהתחבר לחצר חיצונית או למדשאה. לעיתים יחופה בפרגולה או סוכך כלשהו, ויכלול קירות זכוכית קבועים או נפתחים.

## ראו גם
* קלויסטר

## קישורים חיצוניים

* 

קטגוריה:חצרות
קטגוריה:עיצוב נוף
קטגוריה:ספרד: אדריכלות
ירחמיאל ירון

**ירחמיאל רם ירון** (10 בינואר 1909 – 21 בדצמבר 1983, י"ד בטבת תשמ"ד) היה פעיל ציוני, מראשוני משטרת ישראל ודיפלומט ישראלי.

## חייו
ירון נולד בשם **רוברט** (**"בובי"**) **לוסטיג** בווינה שבאוסטרו-הונגריה. בסיום לימודיו בבית ספר ריאלי בבודפשט למד בבית ספר גבוה למסחר בווינה ולימודים בתחום מדעי המדינה באוניברסיטת וינה. בתקופת הלימודים היה יושב ראש ארגון אגודות נוער ציוניות, ובשנים 1931–1932 היה חבר ההסתדרות הציונית באוסטריה. הגיע בשנת 1932 לארץ ישראל למשחקי המכביה כנציג "מכבי" אוסטריה. בשנת 1933 עלה לארץ ישראל.

ירון שירת משנת 1933 ועד הקמת מדינת ישראל בשורות משטרת המנדט, משנת 1936 כקצין. בשנים 1940–1942 הוצב במרכז הבולשת ביפו, ומשם הועבר למרכז הבולשת בירושלים. בתקופת שירותו במשטרת המנדט שיתף פעולה עם מטה ההגנה והעביר לו ידיעות באמצעות אנשי קשר. במהלך השנים צבר מוניטין כמומחה לענייני קומוניסטים. לאחר קום המדינה והקמת משטרת ישראל היה חבר המטה הארצי ושירת בדרגת מפקח מחוזי בתפקיד ראש אגף החקירות הפליליות.

בשנת 1950 הצטרף לשירות החוץ ושירת בתפקיד הקונסול הראשון של ישראל לקפריסין (1950–1952), קונסול בשיקגו ומזכיר ראשון בשגרירות במקסיקו (עד 1956). הוא חזר לישראל ועמד בראש מחלקת המנגנון במשרד החוץ. בשנים 1957–1958 היה מנכ"ל חברת "ים סוף" (אינקודה) ולאחר מכן מונה לציר ישראל בהונגריה (דצמבר 1958 - אוקטובר 1960) ולשגריר ישראל בקונגו-ברזוויל ושגריר לא תושב בגאבון (נובמבר 1960 - פברואר 1964).

ביולי 1964 מונה למנהל לשכת המסחר ישראל-אמריקה, ולאחר מכן, ביולי 1965, נשלח לטורונטו, קנדה, כנציג המחלקה הכלכלית של הסוכנות היהודית. ב-1968 שב לישראל.

היה נשוי ואב לשניים.

## קישורים חיצוניים
* 

## הערות שוליים

קטגוריה:אנשי העלייה החמישית
קטגוריה:בוגרי אוניברסיטת וינה
קטגוריה:אנשי משטרת המנדט
קטגוריה:שוטרים ישראלים
קטגוריה:דיפלומטים ישראלים
קטגוריה:עובדי משרד החוץ
קטגוריה:שגרירי ישראל בהונגריה
קטגוריה:שגרירי ישראל
קטגוריה:הרפובליקה של קונגו: יחסי חוץ
קטגוריה:יחסי גבון–ישראל
קטגוריה:עובדי הסוכנות היהודית
קטגוריה:ראשי אגף החקירות והמודיעין
קטגוריה:ישראלים ילידי האימפריה האוסטרו-הונגרית
קטגוריה:אישים הקבורים בבית העלמין הדרום
קטגוריה:ישראלים שנולדו ב-1909
קטגוריה:ישראלים שנפטרו ב-1983
גזיבו

[שמאל|ממוזער|250px|גזיבו מן [המאה ה-19,ארצות הברית]]
**גזיבו** (ובעברית: **סוֹכֵכָה**) הוא מבנה מסוג ביתן, לעיתים בצורת מתומן, המצוי בדרך כלל בפארקים, גנים, ושטחים ציבוריים מרווחים. גזיבו הוא מבנה בודד ומקורה המצוי בגינה ופתוח לכל הצדדים. תפקידו לספק צל ומקום מחסה, לעיתים משמש גם בתור מבנה נוי ואף מקום לנוח. ישנם מבני גזיבו בגנים ציבוריים גדולים דיים כדי לשמש בימת הופעות או כמחסה מפני הגשם וחלקם כולל בריכה.

המונח "גזיבו" כולל מבנים נוספים כגון: פגודה, ביתן (פביליון), קיוסק, בלוודרה (ביתן תצפית), מבנה שטות, אלמבראס, פרגולה, רוטונדה. מבנים כאלה הם פופולריים באקלים חם ושטוף שמש. מאמרים רבים על גזיבו מצויים בספרות של ארצות רבות כגון סין, פרס העתיקה, ובתרבויות עתיקות נוספות.
 
ג'ורג' וושינגטון הקים מבנה קטן בגינתו עם שמונה צדדים במאונט ורנון. תומאס ג'פרסון כתב ספר על גזיבו בשם: "בתי קיץ - או ביתנים". 
ברוב המקרים המונח גזיבו משתלב עם המונח "נגרו".

בבריטניה או במדינות צפון אמריקה גזיבו בנויים בדרך כלל מעץ מכוסה חומרי קירוי סטנדרטיים, כגון רעפים. מבני גזיבו מוקמים לעיתים בסגנון של אוהל הכולל בד מתוח. ייתכן כי וילונות גזיבו משמשים כנגד חרקים מעופפים.

## ראו גם
* פביליון
* בלוודרה (ביתן תצפית)

## קישורים חיצוניים

* 

## הערות שוליים

קטגוריה:טיפוסי מבנים
קטגוריה:אלמנטים אדריכליים
קטגוריה:עיצוב נוף
בלוודרה (אדריכלות)

[שמאל|ממוזער|250px|מבנה בלוודרה בעיר [גארדה (עיירה)|גארדה באיטליה]]
[250px|ממוזער|[בקתת הר רויאל, מבנה בלוודרה בראש הר רויאל במונטריאול בפרובינציית קוויבק שבקנדה]]
**בלוודרה** (באיטלקית: **Belvedere** - "יפה נוף") הוא מבנה אדריכלי המשמש לתצפית, ומנצל את הנוף הנשקף ממיקומו. בלוודרה יכול להיות ממוקם בחלקו העליון של מבנה, וצורתה יכולה להיות צריח, כיפה או גלריה פתוחה (באיטלקית "אלטנה").

המבנים הראשונים מסוג זה הוקמו ברומא שבאיטליה: על צלע ההר מעל ארמון הוותיקן הקים הצייר האיטלקי אנטוניו דל פולאיולו קזינו קטן בשם "פלצטו" או "בלוודרה" עבור האפיפיור אינוקנטיוס השמיני. מבנה זה החל את האופנה של הקמת מבני תצפית שזכו לכינוי זה באיטליה.

סוג מבנה זה היווה השראה לציור **[[בלוודיר (אשר)|בלוודיר]]** מעשה ידי הצייר ההולנדי מאוריץ קורנליס אשר.

## ראו גם
* גזיבו
* פביליון
* מבנה שטות

## קישורים חיצוניים

* 

קטגוריה:טיפוסי מבנים
קטגוריה:אלמנטים אדריכליים
קטגוריה:עיצוב נוף
ביתן

[שמאל|ממוזער|250px|אחד משני מבני פביליון בשער [פלאס דה ווז', פריז]]
**ביתן** (בלעז: **פביליון**) הוא מבנה המצורף למתחם עיקרי כגון ארמון, פארק או קמפוס, ומהווה מבנה משני במתחם, לרוב שלא למטרה העיקרית של המתחם. הביתן יכול להיות מחובר פיזית למבנה העיקרי כאגף נפרד, או להיות מנותק לחלוטין מהמבנה העיקרי. בין השימושים השונים הנעשים בביתנים ניתן למצוא ביתני מגורים, מלתחות, שמירה, ממכר, חניה, אכילה, ועוד.

בהקשר של תערוכה (כגון תערוכה עולמית וכדומה) הביתן הוא אזור מתוחם ומוגדר, בעל אופי עצמאי, המייצג את הגוף המציג ובו מוצגת תערוכת מוצגים ונערכות הדגמות או הרצאות. לעיתים עיצוב הביתן חופשי ועצם הארכיטקטורה שלו מהווה מוצג ולעיתים מחויבים הגופים להקים ביתנים זהים (עד כדי סימני זיהוי) או בעלי מאפיינים משותפים.

## ראו גם
* דוכן
* קיוסק
* גזיבו
* בלוודרה (ביתן תצפית)

## קישורים חיצוניים

* 

קטגוריה:טיפוסי מבנים
קטגוריה:אלמנטים אדריכליים
קטגוריה:עיצוב נוף
רשת בתי המדרש

**רשת בתי המדרש** היא התאגדות של בתי המדרש הפלורליסטיים הוותיקים והמרכזיים בישראל. הרשת הוקמה בשנת 2004 וכיום היא מאגדת כשלושים ארגונים. הרשת פעילה בתחום ההתחדשות היהודית כדי לתת ליחיד ולחברה בישראל כלים בתחום לימוד היהדות בגישה פלורליסטית, וזאת על מנת לבסס את קיומה של ישראל כמדינה יהודית ודמוקרטית ובמטרה לחזק את הקשר בין חלקים של העם היהודי בישראל ובתפוצות.

## רקע
רשת בתי המדרש הוקמה בשנת 2004 על ידי כשישה בתי מדרש. הארגונים המתאגדים ראו לנכון להעמיק את שיתוף הפעולה הבין ארגוני בקידום המטרות המשותפות ובהן: העמקת החיבור בין הציבור הישראלי למורשתו היהודית, עידוד לימוד מקורות יהודיים ברוח פלורליסטית והעמקת תחושת השייכות והקהילתיות בין פלגים שונים בחברה הישראלית על ידי יצירת שפה יהודית משותפת.

לאחר כשנה וחצי כבר היו חברים ברשת 11 ארגונים, וכיום מספר בתי המדרש החברים ברשת מתקרב ל-30.

תפקיד היו"ר מאויש ברוטציה על ידי בתי המדרש השונים החברים ברשת, לפרק זמן של כשנתיים.

## פעילות רשת בתי המדרש
על מנת לקדם את יעדי הרשת, היא מקיימת את הפעילויות הבאות:

### הצעת חוק בתי המדרש היהודיים - הדמוקרטיים התש"ע
ביוני 2010 הונחה על שולחן הכנסת הצעת חוק בתי המדרש היהודיים דמוקרטיים, אשר יזמה רשת בתי המדרש ומקודמת על ידי חבר הכנסת זבולון אורלב. מהות החוק היא כי משרד התרבות והספורט יכיר בבתי המדרש לצורכי תקצוב על מנת לקדם את לימוד היהדות בישראל מתוך מגמה של גישור בין השקפות העולם השונות וגיבוש זהות יהודית.

### אתר מדרשת
אתר האינטרנט "מדרשת" הוקם על מנת לאפשר לכלל הגולשים ליצור דפי לימוד בית מדרשיים ולשתף בדפי לימוד קיימים בנוחות ובקלות. כיום האתר כולל כ-500 דפי לימוד אשר נתרמו לטובת הציבור הרחב על ידי מנחי בית המדרש המובילים ברשת. כמו כן האתר כולל כלים טכנולוגיים המאפשרים לכלל הגולשים להתאים דפי לימוד קיימים לצורכי הלימוד שלהם, וכן לבנות דפי לימוד חדשים מתוך מאגר המקורות ביעילות. האתר הוקם ביוזמה ובמימון של קרן אבי חי על ידי רשת בתי המדרש, ובביצוע ותמיכה טכנולוגית של מט"ח.

### ימי עיון והכשרה למנחי בתי מדרש
הרשת מקיימת שני ימי עיון מרוכזים מדי שנה למנחי לימוד בית מדרש. מטרת ימי העיון לשתף בידע ובניסיון אשר נצבר בבתי המדרש השונים על מנת לקדם את הכשרתם ולהעמיק את המיומנויות של מנחי בית המדרש בישראל.

### פרשה בשניים
החל מחודש מאי 2010 עולה מדי יום חמישי סרטון באתר האינטרנט mako, ובו שניים ממנהלי בתי המדרש בישראל משוחחים על נושא מפרשת השבוע מזווית אקטואלית. בשיחתם הם יוצרים חיבור בין התנ"ך למציאות העדכנית של החברה הישראלית.

## ראו גם
* פנים - איגוד ארגוני יהדות ישראלית

## בתי המדרש החברים ברשת
* אלול
* אסכולות
* בארי - מכון שלום הרטמן
* בינה
* גשר - מפעלים חינוכיים
* החברה למתנ"סים
* הלל ישראל
* המדרשה באורנים
* זית
* טבע עברי
* יובלים - מרכז פלורליזם וזהות יהודית במכללת תל חי
* מדרשיות שכטר
* מדרשת עיון
* מכון גנדל
* ממזרח שמש
* מעגל טוב
* מרכז יעקב הרצוג
* מכון גנדל
* מרכזי דניאל
* עלמא
* עתיד במדבר
* קהילות שרות
* קולות
* קולות בנגב
* תא שמע - מליץ
* תמורה - יהדות ישראלית

## קישורים חיצוניים
* 
* אתר מדרשת
* רשת בתי מדרש בפייסבוק
* פרשה בשניים, באתר mako
* 

## הערות שוליים

קטגוריה:מוסדות לימוד תורניים
קטגוריה:תרבות יהודית
קטגוריה:ארגוני התחדשות יהודית
אינטרסקופ רקורדס

**אינטרסקופ רקורדס** (באנגלית: **Interscope Records**) היא חברת תקליטים אמריקאית השייכת לחברת יוניברסל מיוזיק גרופ.

בשנת 2025 פורסם כי אינטרסקופ רקורדס היא חברת התקליטים השביעית הגדולה ביותר ברחבי העולם, עם הכנסה שנתית של 61.8 מיליון דולרים.

## היסטוריה
### ההתחלה
אינטרסקופ נוצרה בשנת 1990 בידי ג'ימי איובין וטד פילד, עם עזרה כספית של אטלנטיק רקורדס (שהייתה בבעלות של 53% על מניית החברה).
בעת פתיחת החברה, היא הופצה על ידי חברת הבת של אטלנטיק, איסט וסט רקורדס.
ההוצאה לאור הראשונה של החברה הייתה של הראפר הלטיני ג'ררדו, שהגיע למקום החמישי עם סינגל הזהב "Rico Suave" באביב 1991.
שנה מאוחר יותר, החברה הוציאה את אלבום הבכורה של הלהקה מרקי מרק והחבורה הססגונית שהיה לאלבום פלטינה ב-1992.

באותו הזמן, החתימה החברה את הראפרים טופאק שאקור, הלהקות פריימוס, נו דאוט וניין אינץ' ניילז.

### דת' רואו רקורדס
אף על פי שהיה נראה שאינטרסקופ הצליחה עם ההוצאות הראשוניות שלה, החברה נתקלה בביקורות על כך ששירי ההיפ הופ שהיא מוציאים נשמעים דומים אחד לשני, אך זה השתנה, כשב-1992, איובין עזר כלכלית לשוג נייט ולד"ר דרה בהקמת דת' רואו רקורדס ודאג שאינטרסקופ תפיץ את המוזיקה שלהם.
המיזם המשותף התחיל להיות רווחי, כאשר דת' רואו ואינטרסקופ הוציאו את *[[The Chronic]]*, אלבום הבכורה של ד"ר דרה, בדצמבר. האלבום הפך ללהיט השנה החדשה, וקיבל מעמד פלטינה משולשת.
לאחר מכן, ב-1993 הוציאו את האלבום *[[Doggystyle]]* של סנופ דוג, אשר הפך ללהיט, ונמכר בלמעלה מ-800,000 עותקים בשבוע הראשון ליציאתו.

בעקבות האלבומים של סנופ דוג וד"ר דרה, דת' רואו ואינטרסקופ, הפכו לחברות תקליטים פופולריות מאוד בתעשיית המוזיקה. עם זאת, החלו ביקורות על מצב הגנגסטה ראפ בתקופה, ולפיכך, טיים וורנר (חברת האם של אינטרסקופ), סירבה להפיץ את האלבום הבא *Dogg Food* של Tha Dogg Pound, שהיה אמור לצאת לשווקים ביוני 1995. אינטרסקופ ודת' רואו עשו עסקה עם פריוריטי רקורדס, על מנת שיוציאו את האלבום בתאריך המתוכנן.
בעקבות זה, טיים וורנר כעסו, ומכרו את אינטרסקופ ל-MCA בע"מ (שמאוחר יותר שינתה את שמה ליוניברסל מיוזיק גרופ). דת' רואו החלה לקרוס ב-1996, לאחר מותו של שאקור, אסירת נייט ויציאתו של ד"ר דרה מהחברה.

באוגוסט 1997, אינטרסקופ, בלחץ של יוניברסל, מכרה את כל השותפות עם דת' רואו, אך המשיכה להוציא אלבומים של שאקור בעזרת אמו.

## כיום
אף על פי שאינטרסקופ הייתה חברה שעבדה בעיקר עם סוגת ההיפ הופ, באמצע שנות ה-2000, היא החלה להתרחב, ולאחר זמן מה, הצליחה החברה בכל הסוגות, עם אמנים כגון מרילין מנסון, לימפ ביזקיט ונו דאוט.
לאחר הרכישה של יוניברסל מיוזיק גרופ את פוליגראם ב-1998, מוזגו גפן רקורדס ו-A&M רקורדס עם אינטרסקופ, ובכך הפכו אותה לחברה חזקה ומרכזית ביוניברסל.
ב-2004, אוחדה דרימוורקס רקורדס גם היא לאינטרסקופ, והביאה איתה אמנים כגון בלינק-182, פאפא רוץ', רייז אגיינסט, נלי פורטדו, לייפהאוס ורופוס ויינרייט.
ב-2005, הקימה אינטרסקופ חברת בת בשם צ'ריטרי רקורדס, בשביל אמנים חדשים, בין הידועים ביניהם: טוקיו הוטל, ליידי גאגא וסלינה גומז. אף על פי שליידי גאגא עדיין באינטרסקופ, הפסיקה לעבוד בצ'ריטרי. בשנת 2007, הקימה אינטרסקופ מיזם משותף עם ג'סטין טימברלייק, להקמת חברת התקליטים טנמן רקורדס.

## אמנים מיוצגים

## קישורים חיצוניים
* 

* אתר החברה, אינטרסקופ רקורדס
* דיסקוגרפיית אינטרסקופ, אתר Discogs

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:חברות תקליטים
משה כהן (זמר)

**משה כהן** (נולד ב-16 בינואר 1973) הוא זמר ושחקן ישראלי ששר בסגנון ים-תיכוני ומזרחי. שיחק בסרטים "חבר ואח", "מבט כואב", ו"מבט כואב 2".

## ביוגרפיה
בגיל 16 החל כהן להופיע במועדון ה"כדור הלבן" בחולון.
בשנת 1991, בעודו בן 19, הקליט כהן את שירו המקורי הראשון "נדרתי נדר". כהן יצא לסיבוב הופעות במיאמי.
בשנת 1993 יצא אלבום הבכורה של כהן, "נדרתי נדר". בין השאר הוא כלל את השירים "מילאת לי את חיי", "בליבי", שיר הנושא ו-"מחבק בקבוק". שירי האלבום נכתבו על ידי דוד זיגמן ויוש גרנות - כולם ללחנים טורקיים (למעט שיר 1), ועובדו על ידי שי ראובני, יעקב למאי ורובי בן שמעון.

בשנת 1994 הוציא לאור את אלבומו השני "איזה גורל" שכלל את הלהיטים "טופזיו", "מסתובבת ברחובות","מבט כואב" והשיר "למה מה קרה?".

בשנת 1995 הוציא לאור את אלבומו השלישי "מבט כואב" שכלל את השירים: "יללי", "סם האהבה" "כמה, כמה", "קחי את הדמעות", "משחקי קלפים" ודואט עם זהבה בן בשם "אהבה אסורה" ושיר בשפה הערבית - "אלרמיש י'עיון".
בין הכותבים באלבום זה: ג'קי עובד, ארלט ספדיה, מרטין גל, אבי ביטר ועוד. שי ראובני עיבד את שירי האלבום.
התקליט הגיע למעמד פלטינה ושיריו הפכו ללהיטים.
במקביל לאלבום, יצא הסרט "מבט כואב" שכתב ירמי קדושי וביים ימין מסיקה ומבוסס על שירי האלבום, ועל חייו האישיים של כהן. בסרט מתאהבת הדמות הראשית, בגילום משה כהן עצמו, באהובה בשם טופזיו, כמו שם אחד מהשירים באלבום השני.
בזמן החתונה כהן נורה וטופזיו מרוב הפחד בורחת והחתן הופך לנכה.
לאחר מכן, ב-1996, יצא אלבום הנושא את השם "משה כהן בהופעה חיה בלוס אנג'לס" (שלמרות שמו, כמו במקרים רבים, הוקלט באולפן בישראל, וקולות הקהל ומחיאות הכפיים נוספו בעריכה)
האלבום הכיל להיטים של כהן מכל הזמנים, ביצוע מיוחד לשיר הטורקי "קמנג'ה" בקצב דאנס, מחרוזת שירים טורקיים וכן ביצוע לשיר "תגידי" של שלמה ארצי שזכה להצלחה בקרב מעריציו.

בשנת 1997, יצאו לאור הסרט והאלבום "מבט כואב 2" שכללו את השירים "בין יאוש לבין תקווה" ו"נסיכים ואגדות".

בין השנים 1997–1998 הוציא כהן יחד עם ליאת בנאי ואבי ביטר 2 אלבומים משותפים תחת השם "שלושת הגדולים" - שמהם הצליחו במיוחד מחרוזות של שירים ישראליים.

בשנת 2000 יצא לאור אלבומו הים-תיכוני האחרון "לא סולח לעצמי". לאחר הוצאת האלבום, חזר כהן בתשובה והפסיק את קריירת השירה למשך מס' שנים.

בין השנים 2000–2003 הוציא מס' אלבומים על טהרת הקודש, ביניהם ״עלינו לשבח״ 2001, ״ישתבח שמך״ 2002. בדומה לזמר עופר לוי שהיה חרדי בשנים אלו.
וכן אוסף משיריו הישנים.

לאחר מס' שנים הוציא כהן את האלבום "משה כהן - ההופעה" אשר מתעד אותו בהופעה חיה בה הוא שר את שיריו הישנים, המופע גם צולם בווידאו.

בשנת 2011, לאחר שחזר בשאלה, הקליט אלבום ובו השירים "רק בשבילך", "עלא עיני ועלא ראסי" (דואט עם ראובן המלאך), "הלב", "דמעה" ו"נדר החיים". הסינגל "רק בשבילך" לווה בווידאו קליפ ובסיבוב הופעות בישראל.

בשנת 2014 פתח כהן מפעל לייצור סיגרים בקריית עקרון.

לאחר מכן שיתף פעולה עם אבי ביטר במשך מס' שנים, איתו הופיע והקליט מספר אלבומים בעבר.

בשנת 2023, התארח כהן במופע של ליאת בנאי שנערך בהאנגר 11, וביצע עמה מס' שירים.

בתחילת 2025 התראיין בפודקאסט של אבי שושן מבית מעריב.

## קישורים חיצוניים

* 
* ערוץ וידאו ב-Youtube
* פרופיל ב-Instagram

קטגוריה:זמרים השרים בעברית
קטגוריה:זמרי מוזיקה מזרחית ישראלים
קטגוריה:ישראלים שנולדו ב-1973
תרזה הקדושה מליזייה

**תרז הקדושה מליזייה** (בצרפתית: **Thérèse de Lisieux**; 2 בינואר 1873 – 30 בספטמבר 1897), הידועה גם בכינויים "**הקדושה תרזה של התינוק ישו המשיח**" ו"**הפרח הקטן של ישו**", הייתה נזירה צרפתייה חברת המסדר הכרמליתי, קדושה ודוקטור של הכנסייה הקתולית.

## חייה
תרזה נולדה באלנסון שבצפון-מערב צרפת למשפחה נוצרית קתולית בעלת אמונה חזקה. חלק מילדי המשפחה נפטרו בעודם רכים בשנים. אביה היה שען וצורף, ואמה רוקמת תחרה. אביה שאף בצעירותו להיות נזיר, אך נדחה כי לא ידע לטינית. אמונת המשפחה הייתה כה חזקה עד שכל חמש הבנות שנותרו בחיים הקדישו את עצמן ואת חייהן לישו והפכו לנזירות.

בהיותה בת 15 קיבלה תרזה אישור חריג להצטרף למנזר, על אף גילה הצעיר והלא מקובל. ב-9 באפריל 1888 נכנסה למנזר, ב-10 בינואר 1889 נדרה את נדריה ועד יום מותה לא יצאה משערי המנזר. במהלך שהותה במנזר כתבה בשפה פשוטה ומובנת איגרות הדרכה המדריכות כיצד לחיות חיי אמונה.

בהיותה בת 24 מתה ממחלת השחפת ונקברה בקתדרלה שבעיר הולדתה. רוב הנסים המיוחסים לה אירעו אחרי מותה, כגון ריפוי ילדה בת 4 מעיוורון. בשנת 1925 הוכרזה כקדושה נוצרית וב-19 באוקטובר 1997 הוכרה על ידי האפיפיור יוחנן פאולוס השני כאחת ממורי הכנסייה ("דוקטור של הכנסייה").

ארון קבורתה של תרזה ובו עצמותיה וחפצים אישיים נלקח על ידי אנשי הכנסייה למסע במדינות שונות בעולם. במקומות שנקבעו כיעדים במסגרת מסע זה נערכו תהלוכות שבמהלכן נהגו המאמינים לגעת בארון. ב-2011 הגיע הארון לישראל.

## קישורים חיצוניים

* שרידי הקדושה תרז מליזייה מגיעים לארץ הקודש באתרם של הקהילות הקתוליות הדוברות עברית.
* 
* 
* 
* 

## הערות שוליים

קטגוריה:מורי הכנסייה
קטגוריה:קדושות נוצריות
קטגוריה:קדושים נוצרים
קטגוריה:צרפתיות שנפטרו משחפת
קטגוריה:צרפתיות שנולדו ב-1873
קטגוריה:נפטרות ב-1897
16 משאלות

**16 משאלות** (אנגלית: Wishes 16) הוא סרט טלוויזיה של ערוץ דיסני בבימויו של פיטר דה לואיס, ששודר לראשונה ב-25 ביוני 2010, בכיכובם של דבי ראיין וז'אן-לוק בילודו

## עלילה
אביגיל "אבי" ג'נסן (דבי ראיין) מתכננת את יום הולדתה ה-16 מאז ילדותה המוקדמת. היא הכינה רשימה סודית של משאלות שהיא רוצה שיתגשמו בו. כשמגיע היום הגדול, היא מוסיפה לרשימתה בהתרגשות את משאלתה ה-16 והאחרונה - תמונה של לוגאן, אהוב ליבה. 

היא פוגשת בסלסט (אנה רוטלדג' מיי), פיה המסייעת לה להגשים את משאלותיה. סלסט נותנת לאבי קופסה ובה 16 נרות - כאשר אבי תכבה נר, תתגשם אחת ממשאלותיה. אבי מעבירה את שגרת יומה יחד עם חברה הטוב ג'יי (ז'אן-לוק בילודו), ומתחילה להגשים את משאלותיה בזו אחר זו. אט-אט היא הופכת, בהתאם למשאלות, לפופולרית בבית ספרה, לאתלטית וכן הלאה.

כאשר אבי וג'יי הולכים לקנות לה שמלה לכבוד יום ההולדת, מגלה אבי שאין לה מספיק כסף. היא מממשת משאלה נוספת מרשימתה - שיתייחסו אליה כמבוגרת, אך מגלה שהדבר הביא לתוצאות לא רצויות - היא עתה אכן מבוגרת, וגרה לבד ללא חבריה - שנותרו בגיל בית הספר. סלסט מסבירה לאבי שלא ניתן לשנות את המשאלות שהתגשמו, וכן שלא ניתן לבקש משאלות שונות מאלו שברשימתה. אבי מוצאת לבסוף פתרון - באחת ממשאלותיה ביקשה אבי להיות חברתו של הנער שבתמונה. אבי מחליפה את התמונה באחת שצילמה בבוקר יום הולדתה, לפני שהחלה בבקשת המשאלות. כאשר היא נושפת על הנר, הכול חוזר לקדמותו.
אבי מבינה שהיא צריכה להעריך את הזמן ואת הילדות שלה, וליהנות מהיום בלי לחשוב כל הזמן על המחר.

## שחקנים ראשיים
*דבי ראיין - אבי ג'נסן 
*ז'אן-לוק בילודו - ג'יי קפלר
*אנה רוטלדג' מיי - סלסט

## קישורים חיצוניים

קטגוריה:דיסני: סרטים
קטגוריה:סרטי 2010
קטגוריה:סרטי נעורים אמריקאיים
קטגוריה:סרטי פנטזיה אמריקאיים
קטגוריה:סרטים אמריקאיים
Chef Aid: The South Park Album

**Chef Aid: The South Park Album** הוא אלבום הפסקול הראשון של סדרת הטלוויזיה המונפשת סאות'פארק. באלבום, הכולל 22 רצועות, משתתפים מלבד מדבבי הסדרה אמנים שונים ובתוכם אלטון ג'ון, שון קומבס, פריימוס וויקליף ז'אן. האלבום יצא במהלך שידור העונה השנייה של הסדרה זמן קצר לאחר יציאת הפרק "מופע הסיוע לשף" ("Chef Aid") במהלכו מתארגן מופע סיוע לשף כדי שיוכל לשלם את שכר עורך הדין שלו. באלבום מופיע אייזק הייז המופיע בתור שף ומציג כאילו האלבום מופע צדקה.

מהאלבום יצאו שלושה סינגלים, ומתוכם הצליח במיוחד השיר "Chocolate Salty Balls" שהגיע למקומות גבוהים במצעדי פזמונים ברחבי העולם ולמקום הראשון בבריטניה ובאירלנד. האלבום הגיע למקום הראשון במצעד האלבומים באוסטרליה ובמצעד האלבומים הבריטי.

## רשימת השמעה

## קישורים חיצוניים

קטגוריה:פסקולי סרטים
קטגוריה:סאות' פארק
קטגוריה:אלבומים שהופקו על ידי ריק רובין
קטגוריה:אלבומים שהגיעו למקום הראשון במצעד האלבומים האוסטרלי
משפחת קוק

**משפחת קוֹק** (**Koch**, מבוטא **koʊk**) היא משפחת תעשיינים ואנשי עסקים אמריקאים. בבעלותם חברת האחזקות "קוק תעשיות", החברה בבעלות פרטית השנייה בגודלה בארצות הברית נכון ל-2013 ועם הכנסות שנתיות של כ-100 מיליארד דולר על פי פורבס.

ראשיתם של עסקי המשפחה באבי המשפחה, פרד סי. קוק, אשר פיתח טכנולוגיה חדשה לזיקוק נפט לדלקים. לאחר מותו נכנסו ארבעת בניו לעימות משפטי על השליטה בחברה, עימות שנמשך במהלכן של שנות השמונים ושנות התשעים של המאה ה-20. שני בניו של פרד שעדיין מחזיקים בחברה הם צ'ארלס ודייוויד, (לאחר פטירתו של דייוויד, ירשה אותו אשתו ג'וליה קוק) שהונם מוערך בלמעלה מ-52 מיליארד דולר לכל אחד מהשניים.

המשפחה מחזיקה בקרן הנדבנות "Koch Family Foundations" וידועה בתרומתה למטרות פוליטיות וחברתיות שמרניות וברוח הליברטריאניזם. בין מטרותיהם נמצאים מרכז מרקטוס, מכון הריטג', מכון קאטו ולאמריקאים למען שגשוג. קרן זו תמכה בהקמת Spiked.

לפי סאנדיי טיימס נאמד הונם של צ'ארלס ודייוויד ב-2018 ב-121 מיליארד דולר במשותף, עובדה שהציבה את משפחת קוק במקום השני בין עשירי העולם.

האחים צ'ארלס ודייוויד הופיעו שלוש פעמים ברשימת מאה המשפיעים בעולם של המגזין טיים.

## בני המשפחה
* פרד סי. קוק (1900–1967), מהנדס כימי בהכשרתו ויזם, מייסד חברה לזיקוק נפט שתהווה את הבסיס ל"תעשיות קוק".
* מארי רובינסון קוק, אשתו של פרד. (1907–1990)
* פרדריק אר. קוק (1933–2020), אספן אמנות ונדבן
* צ'ארלס ג'י. קוק (1935–), יו"ר ומנכ"ל תעשיות קוק
* דייוויד ה. קוק (1940–2019), סגן נשיא תעשיות קוק
* ויליאם קוק (1940–), איש עסקים, ימאי ואספן

## קישורים חיצוניים

* 
* 
* Covert Operations: The billionaire brothers who are waging a war against Obama., ג'יין מאייר, ניו יורקר
* The Brothers Koch: Rich, Political And Playing To Win, ריאיון עם העיתונאית ג'יין מאייר בNPR.
* Uncloaking the Koch Brothers, Tea Party ברשת Russia Today באנגלית.
* 
* 

## הערות שוליים

קטגוריה:אנשי עסקים אמריקאים
קוק
רומן באימבאיב

שמאל|ממוזער|200px|רומן באימבאיב
**רומן באימבאיב** (21 ביולי 1956 - 8 בדצמבר 2011) היה משורר ואמן פלסטי ישראלי. רבים משיריו הולחנו ותורגמו לרוסית ולאנגלית.

## חייו ויצירתו

באימבאיב נולד בעיר צ'רנוביץ שבאוקראינה. הוא עלה לישראל בשנת 1971 עם משפחתו, וב-1988 עבר לתל אביב, בה התגורר עד מותו. באימבאיב למד הנדסת מכונות בפקולטה להנדסת מכונות בטכניון, אך בחר שלא לעסוק בתחום.

### אמנות פלסטית

בתחילת שנות התשעים החל באימבאיב לעסוק באמנות פלסטית. בין השאר שיתף פעולה עם האמן מיכאל רפופורט בתערוכה "בית חדש אור חדש" מ-1994, וכן בתערוכות "מקבילים", מ-1995, "אורניתולוגית הנפש", שהוצגה בגלריה טובה אוסמן בתל אביב ב-1998 ועוד. עבודות נוספות של השניים הוצגו בביאנלה לפיסול בעין הוד ב-1997. תערוכות נוספות של באימבאיב הוצגו באמסטרדם, קלן, סנקט פטרבורג ובמוזיאונים ברחבי ישראל, כמו התערוכה "עוני-מדינה-עושר" אשר נעשתה עם האמן ג'ואל קנטור והוצגה בגרמניה ובהולנד, וכן תערוכות עצמאיות כגון "ריטה+רומן (רובה-מלכודת עכברים)", שהוצגה בסנקט פטרבורג, ו"טראינלה למצב" שהוצגה במוזיאון חיפה לאמנות ב-1999.

### מיצגים ומדיה

נוסף על התערוכות שהציג, ביצע באימבאיב מיצגי רחוב ברחבי תל אביב כמו "אקדמיה אנטיגויה - אקדמיה ללוחמה באלילים", שהוצגה בשוק הכרמל בשיתוף סטודנטים מבית הספר למשחק ניסן נתיב בין 1995 ל-1997, מיצגים משותפים שהוצגו עם האמן אלכסנדר ברנר בין 1995 ל-2011 ומופע המולטימדיה "הלוואי וגודביי" בשיתוף המוזיקאי דני צוקרמן ב-2005. נוסף על כך, כתב וביים קטעי וידאו-ארט וסרטים קצרים כגון "נסים שחוללתי אחרי מותי", "שותקים התנורים" ו"תולדות הכסף הישראלי".

### שירה

בהדרגה החל באימבאיב לזנוח את תחום האמנות הפלסטית על מנת להתמקד בשירה, בה עסק עד יומו האחרון, מתוך אמונה במה שהוא מכנה "שירה מתגשמת המאלצת את הקורא לעבור לתדר קליטה שונה מזה שבו משודרות הפרסומות ודברי ההבל של הפוליטיקאים". ב-1998 פרסם את ספר השירה "רומן באימבאיב מסכם את ניסיונו" בעריכת המשורר נתן זך. כמו כן, פרסם באימבאיב במספר כתבי עת ספרותיים, בהם כתב העת מעין. בשנת 2006 פרסם ספר שירים פרי עטו בצירוף תקליטור ובו ביצועים מוזיקליים לשיריו בשם "הלוואי וגודביי", בשיתוף האמן דני צוקרמן.

## ספריו
***רומן באימבאיב מסכם את ניסיונו** - הנה, קונטרס לשירה, מס' 26, הוצאת ירון גולן, עורך: נתן זך, 1998
***הלוואי וגודביי** - ספר ותקליטור, אוריס מדיה, 2005, מוזיקה: דני צוקרמן.
***באימבאיב**, עורכים: מרחב ישורון, רונן סוניס. הוצאת מעין, 2012.

## קישורים חיצוניים

* מבחר משירי רומן באימבאיב באתר "החוטם"
* "ארבעה מכתבים לשר לביטחון פנים", מתוך כתב העת "מעיין"
* "אנסתזיה" מתוך הספר "רומן באימבאיב מסכם את ניסיונו"' מתוך הסרט "שנת אפס"
* "יש עתיד לשירה" מתוך הספר "הלוואי וגודביי"
* "כושי רומני", קליפ לשיר, 2005
* "תולדות הכסף הישראלי", 8.5 דקות, ת"א, 2002
**פרק א'
**פרק ב'
**פרק ג'
* יפתח סטריק מדווח על מופע של רומן באימבאיב, מתוך אתר "רשימות"
* דב אלפון מראיין את רומן באימבאיב מתוך "נספח תרבות", עונה 3.
* 
* 
* 
* מניפסט ביגבאיב באתר מארב
* 
* כסף זה לחלשים - שלושה שירים של רומן באימבאיב - בבלוג Undistracted Listening
* אלי הירש, על "באימבאיב", ידיעות אחרונות, 7 בדצמבר 2012
* 

## הערות שוליים

קטגוריה:משוררים ישראלים
קטגוריה:משוררים כותבי עברית
קטגוריה:משוררים ששיריהם הולחנו
קטגוריה:עולים בשנות ה-1970
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:ישראלים שנולדו ב-1956
קטגוריה:ישראלים שנפטרו ב-2011
שלמה שיף

**שלמה שיף** (11 במאי 1896 – 20 בינואר 1942) היה קצין בכיר במשטרת המנדט הבריטי. היה לארץ-ישראלי הראשון שהגיע בו לדרגות בכירות ולתפקידים מרכזיים ברשויות. שיף נהרג בידי מחתרת הלח"י במסגרת תפקידו כקצין משטרה בריטי.

## קורות חיים
נולד לצפורה ולאברהם-יצחק בקישינב שבבסרביה, במשפחה בת חמישה ילדים.
בשנת 1910 עלה לארץ ישראל עם משפחתו. למד בבית הספר "עזרא" עד לפרוץ מלחמת העולם הראשונה וגורש עם משפחתו למצרים, אז התגייס לגדוד נהגי הפרדות, בו היה חבר בשנים 1915–1916 ומטעמו השתתף בלחימה בגליפולי. לאחר מכן חזר למצרים ולמד בבית הספר האנגלי באלכסנדריה, בשנים 1916–1921 שירת בגדוד העבודה המצרי (כוח מסייע לצבא הבריטי) ואחר כך התגייס לחיל ההנדסה המלכותי של הצבא הבריטי איתו חזר לארץ ישראל. תקופה קצרה עבד עבור ממשלת המנדט במחלקה לעבודות ציבוריות כמפקח על סלילת כבישים בגליל העליון.

בשנת 1924 התגייס למשטרת המנדט בדרגת סרג'נט. כעבור שנה הועלה לדרגת סגן מפקח ותוך זמן קצר הועלה לדרגת מפקח. בשנת 1932 מונה לעוזר מפקח המשטרה המחוזית ביפו. בשנת 1934 הועלה לדרגת קפטן והועבר למשטרת תל אביב. בראשית המרד הגדול היה אחראי על השיטור בכפרים במחוז תל אביב ולאחר מכן במחוז השרון. בשנת 1937 נשלח לאנגליה והשתלם בקרימינולוגיה, ביולוגיה וצילום. כל אותן שנים עמד בקשר עם ארגון ההגנה וסייע לפעילותו.

בשנת 1940 הועלה שיף לדרגת מייג'ור ומונה למפקד משטרת תל אביב. הוא היה היהודי הראשון מבין המצטרפים למשטרת המנדט שהגיע לדרגה זו.
בתקופת שירותו הוענקה לו חברות במסדר האימפריה הבריטית.
ב-20 בינואר 1942 יצא בראש חוליית סיור לבדיקת פיצוץ שאירע בדירה בבית קיראט ברחוב יעל 8 בתל אביב. שיף נהרג במקום ומאוחר יותר מתו שני קצינים נוספים, אחד מהם היה הקצין היהודי גולדמן. מאוחר יותר התברר שהפעולה הייתה יוזמה של מחתרת לח"י ומטרת הפיצוץ הייתה למשוך את הקצין הבריטי ג'פרי מורטון, מפקד מחלקת החקירות הפליליות של משטרת המנדט, למקום ולהתנקש בו בפיצוץ מטען נוסף שהוצמד לדלת החדר.

נישא לרחל בת הנגר עקיבא דרקסלר, ממייסדי ראש פינה. גיסו היה ברוך גופר.
שיף נקבר בבית הקברות נחלת יצחק בתל אביב בטקס משטרתי. הותיר אישה ושני בנים. שירו של נתן אלתרמן "השוטר" פורסם לזכרו בעיתון 'הארץ' ב-23 בינואר 1942.

## קישורים חיצוניים
* 
* 
* 

קטגוריה:קצינים יהודים במשטרת המנדט
קטגוריה:יהודים מבסרביה
קטגוריה:אנשי העלייה השנייה
קטגוריה:חברים במסדר האימפריה הבריטית
קטגוריה:לוחמי גדוד נהגי הפרדות
קטגוריה:יהודים בצבא הבריטי במלחמת העולם הראשונה
קטגוריה:אישים הקבורים בבית הקברות נחלת יצחק
קטגוריה:קורבנות רצח בארץ ישראל
קטגוריה:אישים שהוצאו להורג בארץ ישראל על ידי לח"י
קטגוריה:אנשי היישוב שנהרגו על ידי המחתרות
קטגוריה:ארץ-ישראלים שנולדו ב-1896
קטגוריה:ארץ-ישראלים שנפטרו ב-1942
שיכון חזון איש

**שיכון חזון איש** היא שכונה בבני ברק שנבנתה על ידי כולל חזון איש, שנועדה למגורים לאברכי הכולל ומשפחותיהם.
## היסטוריה
השכונה הוקמה לאחר פטירת החזון איש, וכללה שישה מבנים בפאתי בני ברק דאז (כיום חלק מרחוב רשב"ם) שנועדו למגורים לאברכי כולל חזון איש בדמי מפתח מוזלים. בין תושבי השכונה: גיסו של החזון איש הרב יעקב ישראל קניבסקי ובנו הרב חיים קניבסקי, הרב גדליה נדל, הרב יהודה שפירא, הרב נסים קרליץ, הרב ישראל אליהו וינטרוב והרב ראובן פיין.

אף על פי שהשכונה ליטאית מובהקת יש בה תושבים ממגזרים אחרים בציבור החרדי. בעבר התגוררו בה האדמו"ר מגור הרב יעקב אריה אלתר והאדמו"ר מויז'ניץ הרב ישראל הגר. כמו כן מתגוררים בה אנשי ציבור חרדים ובהם ראשי עיריית בני ברק לשעבר ירחמיאל בויאר ומרדכי קרליץ, וחבר הכנסת לשעבר יעקב כהן. 

במרכז השכונה בית הכנסת "לדרמן", המשמש מקום תפילה ולימוד לתושבי השכונה. בית הכנסת נוהג על פי כל ההנהגות של החזון איש. כרב בית הכנסת שימש הרב יהודה שפירא, אשר התמנה לכך על ידי הרב יעקב ישראל קניבסקי, שלא רצה לשאת תפקיד רבנות רשמי. בין השאר, לא מופעל בו חשמל בשבת, גם לא על ידי גנרטור, ולתאורה משתמשים במנורות לוקס. בשנת 2011, בעקבות מקרה התעלפות של אחד המתפללים בקיץ, הותקנו מזגנים הפועלים בשבת על גנרטור.

בשנות ה-70 וה-80 שימש ביתו של הרב יעקב ישראל קניבסקי במרכז השכונה מוקד לאנשים רבים שבאו אליו לשם התייעצות וקבלת ברכה. לאחר פטירתו עבר המוקד לבית בנו הרב חיים קניבסקי, ומאז סוף שנות ה-90 נוספו קהלים רבים של נשים שבאו אל אשתו בת-שבע קניבסקי ולאחר פטירתה לבתה לאה קולדצקי.

עם השנים התפתחה השכונה וסופחו לה הרחובות הסמוכים לרחוב רשב"ם, בהם שוכנים מספר מוסדות דת, ובהם בית מדרשו של הרב חיים גריינימן, שאף הוא התגורר באזור המסופח לשכונה.
## הערות שוליים

קטגוריה:בני ברק: שכונות
קטגוריה:הנצחת החזון איש